ประกาศกระทรวงการคลัง เรื่อง การกู้เงินโดยการออกตั๋วสัญญาใช้เงินเพื่อการบริหารหนี้ ในปีงบประมาณ พ.ศ. 2556 ครั้งที่ 4
ประกาศกระทรวงการคลัง
ประกาศกระทรวงการคลัง
เรื่อง
การกู้เงินโดยการออกตั๋วสัญญาใช้เงินเพื่อการบริหารหนี้
ในปีงบประมาณ
พ.ศ. ๒๕๕๖
ครั้งที่ ๔[๑]
 

เพื่อให้เป็นไปตามความในมาตรา ๑๐ และมาตรา ๑๖
แห่งพระราชบัญญัติการบริหารหนี้สาธารณะ พ.ศ. ๒๕๔๘ กระทรวงการคลัง
ขอประกาศให้ทราบทั่วกันว่า

กระทรวงการคลังโดยความเห็นชอบของคณะรัฐมนตรี
อาศัยอำนาจตามความในมาตรา ๗ มาตรา ๑๔ มาตรา ๑๕ และมาตรา ๒๔
แห่งพระราชบัญญัติการบริหารหนี้สาธารณะ พ.ศ. ๒๕๔๘ และที่แก้ไขเพิ่มเติม (ฉบับที่
๒) พ.ศ. ๒๕๕๑ ได้ดำเนินการกู้เงินเพื่อปรับโครงสร้างหนี้ โดยมีรายละเอียดและเงื่อนไข
ดังต่อไปนี้

๑. กระทรวงการคลังได้ดำเนินการกู้เงินโดยวิธีออกตั๋วสัญญาใช้เงินเพื่อการบริหารหนี้
ในปีงบประมาณ พ.ศ. ๒๕๕๖ ครั้งที่ ๔ รุ่นอายุ ๑๐ ปี ให้กับธนาคารกรุงเทพ จำกัด
(มหาชน) จำนวนเงิน ๓,๕๐๐,๐๐๐,๐๐๐
บาท (สามพันห้าร้อยล้านบาทถ้วน)

๒. ตั๋วสัญญาใช้เงินนี้จะออกให้กับธนาคารกรุงเทพ
จำกัด (มหาชน) ในวันที่ ๒๑ พฤษภาคม ๒๕๕๖

๓. ตั๋วสัญญาใช้เงินที่ออกตามในข้อ
๒ มีกำหนดชำระคืนต้นเงินกู้งวดสุดท้ายในวันที่ ๒๑ พฤษภาคม ๒๕๖๖

๔. ตั๋วสัญญาใช้เงินนี้มีอัตราดอกเบี้ยเท่ากับอัตราดอกเบี้ยอ้างอิง
(อัตราต่ำสุดของอัตราดอกเบี้ยเงินฝากประจำ ๖ เดือน ประเภทบุคคลธรรมดา เฉลี่ย ๗ วัน
ของธนาคารพาณิชย์ขนาดใหญ่ ๔ แห่ง (FDR) ตามประกาศของธนาคารแห่งประเทศไทย)
บวกด้วย Spread โดยปรับอัตราดอกเบี้ยทุก ๖ เดือน
หากอัตราดอกเบี้ยอ้างอิงมีการเปลี่ยนแปลง การคำนวณดอกเบี้ยใช้หลักเกณฑ์หนึ่งปีมี ๓๖๕
วัน แล้วนับตามจำนวนวันที่เกิดขึ้นจริง เศษของหนึ่งสตางค์ให้ปัดทิ้ง
ชำระดอกเบี้ยงวดแรกในวันที่ ๒๑ พฤศจิกายน ๒๕๕๖ และชำระดอกเบี้ยงวดสุดท้ายในวันที่
๒๑ พฤษภาคม ๒๕๖๖ โดยดอกเบี้ยงวดแรกของตั๋วสัญญาใช้เงินที่ออกให้ในวันที่ ๒๑
พฤษภาคม ๒๕๕๖ มีอัตราดอกเบี้ยเท่ากับร้อยละ ๓.๖๖๘ ต่อปี

๕. การชำระดอกเบี้ย
ตลอดเวลาที่สัญญายังมีอายุอยู่ให้แบ่งชำระดอกเบี้ยปีละสองงวด คือ ในวันที่ ๒๑
พฤษภาคม และ ๒๑ พฤศจิกายน ของทุกปี
โดยคำนวณดอกเบี้ยที่จะชำระในแต่ละงวดจากต้นเงินคงค้างก่อนการชำระคืน
หากวันครบกำหนดชำระดอกเบี้ยตรงกับวันหยุดตามประกาศธนาคารแห่งประเทศไทย
ก็ให้เลื่อนไปชำระในวันเปิดทำการถัดไป
โดยคำนวณเงินจ่ายดอกเบี้ยเพิ่มตามจำนวนวันที่เลื่อนออกไป

๖. การชำระคืนต้นเงินกู้
แบ่งทยอยชำระคืนต้นเงินกู้เป็น ๒๐ งวด ทุกวันที่ ๒๑ พฤษภาคม และ ๒๑ พฤศจิกายน
ของทุกปี สำหรับการชำระคืนต้นเงินกู้ในงวดที่ ๑ - ๒๐ จะทยอยชำระงวดละเท่า ๆ กัน จำนวน
๑๗๕,๐๐๐,๐๐๐ บาท ซึ่งจะชำระคืนต้นเงินกู้งวดแรกในวันที่
๒๑ พฤศจิกายน ๒๕๕๖ และงวดสุดท้ายในวันที่ ๒๑ พฤษภาคม ๒๕๖๖
หากวันครบกำหนดชำระต้นเงินกู้ตรงกับวันหยุดตามประกาศธนาคารแห่งประเทศไทย
ก็ให้เลื่อนไปชำระในวันเปิดทำการถัดไป ทั้งนี้
กระทรวงการคลังสามารถชำระคืนต้นเงินกู้ก่อนครบกำหนดได้ทั้งจำนวนหรือบางส่วนก็ได้
โดยแจ้งให้ธนาคารกรุงเทพ จำกัด (มหาชน) ทราบล่วงหน้าไม่น้อยกว่า ๓๐ วัน

๗. ไม่มีค่าธรรมเนียมและค่าใช้จ่ายใด
ๆ


ประกาศ
ณ วันที่ ๙ พฤษภาคม พ.ศ. ๒๕๕๖
จักรกฤศฏิ์
พาราพันธกุล
หัวหน้ากลุ่มภารกิจด้านทรัพย์สิน
รักษาราชการแทน
รองปลัดกระทรวงการคลัง
หัวหน้ากลุ่มภารกิจด้านรายจ่ายและหนี้สิน
ปฏิบัติราชการแทน
รัฐมนตรีว่าการกระทรวงการคลัง











ปริยานุช/ผู้จัดทำ
๕ มิถุนายน
๒๕๕๖

อุษมล/ผู้ตรวจ
๗ มิถุนายน
๒๕๕๖


[๑] ราชกิจจานุเบกษา
เล่ม ๑๓๐/ตอนพิเศษ ๖๖ ง/หน้า ๔/๓ มิถุนายน ๒๕๕๖